# அ. சிவசைலம்


**அனந்தராமகிருஷ்ணன் சிவசைலம்** (*Anantharamakrishnan Sivasailam*) (24 ஆகஸ்ட் 1934 - 11 ஜனவரி 2011) ஓர் இந்தியத் தொழிலதிபரும், கல்வியாளரும், கொடையாளரும் மற்றும் அமல்கமேசன்ஸ் குழும நிறுவனத்தின் முன்னாள் தலைவரும் மற்றும் நிர்வாக இயக்குநரும் ஆவார். இது 12,000 (2011 ஆம் ஆண்டு நிலவரப்படி) பணியாளர்களைக் கொண்ட 70 பில்லியன் நிகர மத்திப்பு கொண்ட குழுமமாகும். 2015 ஆம் ஆண்டில் 2.5 பில்லியன் அமெரிக்க டாலர் நிகர மதிப்புடன் போர்ப்ஸ் என்ற வணிக இதழால் இந்தியாவில் 37 வது பணக்கார நிறுவனமாக பட்டியலிடப்பட்ட வணிக குடும்பத்திற்கு இவர் தலைமை தாங்கினார். இவர் இந்திய தானுந்து உற்பத்தியாளர்கள் சங்கம் (1970, 1971) மற்றும் இந்திய வர்த்தக சபை ஆகியவற்றின் தலைவராக இருந்தார். மேலும், 1969-1970 இல் சென்னையின் செரிப் பதவியையும் வகித்தார். இந்தியத் தொழில்துறைக்கு இவர் ஆற்றிய பங்களிப்பிற்காக, 2007 ஆம் ஆண்டில், இந்திய அரசாங்கம் இவருக்கு இந்தியாவின் நான்காவது உயரிய குடிமை விருதான பத்மசிறீ விருதை வழங்கியது.  

## சுயசரிதை
சிவசைலம் ஆகஸ்ட் 24, 1934 அன்று தமிழ்நாட்டில் திருநெல்வேலி மாவட்டத்திலுள்ள ஆழ்வார்குறிச்சியில், அமல்கமேசன்ஸ் குழுமத்தின் நிறுவனர்சி. அனந்தராமகிருட்டிணனின் இரண்டு மகன்களில் மூத்தவராக பிறந்தார். சென்னை, இலயோலாக் கல்லூரியில் வணிகவியல் பட்டம் பெற்ற இவர், சென்னைப் பல்கலைக்கழகத்தில் பட்டயப் படிப்பை முடித்து, இலண்டனில் உள்ள ஒரு பட்டய கணக்காளர் நிறுவனத்தில் கணக்காளராக தனது பணியைத் தொடங்கினார். அங்கு இவர் நான்கு ஆண்டுகள் பணியாற்றினார். 1957 ஆம் ஆண்டில், இவர் தனது தந்தையின் குடும்ப வணிகத்தில் ஒரு கட்டுப்பாட்டாளராகவும், பொருளாளராகவும் சேர்ந்தார். மேலும், *டிராக்டர்ஸ் அண்ட் ஃபார்ம் எக்யூப்மென்ட் லிமிடெட்* (TAFE) நிறுவனத்தை 1960 இல் தொடங்கி 1961இல் அதன் பொது மேலாளராகவும் ஆனார். தொடர்ந்து 7 ஆண்டுகள் அந்த நிறுவனத்திற்குத் தலைமை தாங்கினார். 1964 இல் இவரது தந்தையின் மரணத்திற்குப் பிறகு, இவர் குழும வணிகத்தின் தலைமைப் பொறுப்பை ஏற்றார். 1968 இல் அதிகாரப்பூர்வமாக குழுமத்தின் தலைவராக ஆனார். இவரது சகோதரர் அ. கிருட்டிணமூர்த்தி அதன் துணைத் தலைவராக இருந்தார். இவர் 2011 இல் தான் இறக்கும் வரை பதவியில் இருந்தார். மேலும் இந்தக் குழுமமானது 48 துணை நிறுவனங்கள் மற்றும் 12,000 வலுவான பணியாளர்களைக் கொண்ட 350 மில்லியன் வணிகத்திலிருந்து 70 பில்லியன் கூட்டு நிறுவனமாக வளர்ந்தது. குழுமத்தின் முதன்மை நிறுவனமான *டிராக்டர்ஸ் அண்ட் ஃபார்ம் எக்யூப்மென்ட் லிமிடெட்*, இந்தியாவின் மிகப்பெரிய ஏற்றுமதியாளராகவும், உழவு இயந்திரங்களின் இரண்டாவது பெரிய உற்பத்தியாளராகவும் ஆண்டுக்கு 100,000 உழவு இயந்திரங்கள் உற்பத்தி மற்றும் 1.6 பில்லியன் அமெரிக்க டாலர் வருவாய் ஈட்டும் நிறுவனமாக மாறியுள்ளது.  

## தொழில்
இந்திய வணிக நிறுவனத்தின் முன்னாள் தலைவரான சிவசைலம், இந்தியத் தானுந்து உற்பத்தியாளர் சங்கத்தின் தலைவராக தொடர்ந்து இரண்டு முறை (1970, 1971) இருந்துள்ளார். மேலும் 1969 முதல் 1970 வரை இரண்டு ஆண்டுகள் சென்னையின் ஷெரிப்பாகவும் பணியாற்றினார் சென்னையின் வணிக நிறுவனச் சங்கம் மற்றும் இந்திய தொழில்நுட்பக் கழகம் ஆகியவற்றுடன் தொடர்புள்ள இவர், திருநெல்வேலி மனோன்மணியம் சுந்தரனார் பல்கலைக்கழகத்தில் பரமகல்யாணி குழுமம், ஆழ்வார்குறிச்சி மற்றும் சுற்றுச்சூழல் அறிவியல் நிறுவனம் ஆகியவற்றின் நிறுவனரும் ஆவார்.  

## விருதுகள்
தமிழ்நாடு வேளாண்மைப் பல்கலைக்கழகம் இவருக்கு அறிவியல் முனைவர் பட்டம் ( மதிப்புறு முனைவர் பட்டம் ) வழங்கி கௌரவித்தது. தேசிய தரக் காப்பீட்டு நிறுவனம் இவருக்கு சிறந்த தொழிலதிபர் விருதை வழங்கியது. மூத்த மகள், மல்லிகா சீனிவாசன், வார்டன் ஸ்கூல் ஆஃப் பிசினஸ் பழைய மாணவர். டிராக்டர்ஸ் அண்ட் ஃபார்ம் எக்யூப்மென்ட் லிமிடெட் நிறுவனத்தின் தலைவராகவும் தலைமை செயல் அதிகாரியாகவும் இருக்கிறார். இவரின் கணவர் டிவிஎஸ் குழுமத்தின் தலைவர் வேணு சீனிவாசன் ஆவார். இளைய மகள் ஜெயஸ்ரீ வெங்கட்ராமன், டிராக்டர்ஸ் அண்ட் ஃபார்ம் எக்யூப்மென்ட் லிமிடெட் இயக்குநராக இருக்கிறார். இவரின் கணவர் சென்னையைச் சேர்ந்த தொழில் குழுமமான டபிள்யூஎஸ் நிறுவனத்தின் நிர்வாக இயக்குநர் முரளி வெங்கட்ராமன் ஆவார் . இவருடைய மனைவி இந்திரா சிவசைலம் இவருக்கு முன்னரே இறந்து விட்டார்.